<classify> NAIBU Waziri wa Afya, Maendeleo ya Jamii, Jinsia, Wazee na Watoto, Dk Faustine Ndugulile ameagizwa kutiwa korokoroni Mganga Mkuu wa wilaya pamoja na mhandisi wa ujenzi wa kituo cha afya Mbulu.Agizo hilo alilitoa baada ya kubaini madudu na mapungufu mengi katika ujenzi wa kituo hicho kilichopo kata ya Dongobeshi wilayani humo wakati wa ukaguzi.Katika ukaguzi huo, alibaini makosa ya kiufundi katika ujenzi eneo la upasuaji na sehemu ya kuhifadhi maiti. Aidha alimhoji Mganga Mkuu wa Wilaya, Dk Joseph Foma kwa nini aliruhusu makosa ya kitaalamu kuendelea kutokea katika hatua za ujenzi.Mganga Mkuu wa wilaya pia alishindwa kuthibitisha ikiwa aliwahi kufika katika eneo la ujenzi wa kituo hicho na kukiri kuwa alifika siku moja kabla ya Naibu Waziri kufanya ukaguzi.Kauli yake hiyo ilimkasirisha naibu waziri na kumwagiza Kamanda Mkuu wa Polisi wilayani humo kumweka ndani mara moja Mganga Mkuu wa Wilaya. Katika hatua nyingine, Naibu Waziri pia alipoomba kupatiwa ramani ya mchoro wa kituo kutoka kwa Samweli Bundala alishindwa na kumfanya naibu waziri kuagiza naye pia kukamatwa kwake.Pamoja na makosa katika ujenzi wa maeneo hayo muhimu, pia Naibu Waziri Ndugulile alishangaa kuona hata miundombinu ya maji taka ya kituo hicho haikuzingatia matakwa ya mfumo wa maji ya eneo la upasuaji na uingiaji wake.  <topic>: KITAIFA 